Poštovani roditelji,

Iza nas su tri tjedna nastave na daljinu. Prateći rad u virtualnim učionicama stječemo dojam dobre suradnje, komunikacije između učenika i učitelja. Naravno, bez podrške vas roditelja to ne bi bilo moguće. I dalje smo ovdje, ali virtualno, i uvijek nam se možete javiti, potražiti savjet ili pomoć. Svjesni smo zajedničkih početničkih pogrešaka i učimo iz njih. Naposljetku, svima nam je važno da uskoro svane dan kad ćemo moći pogledati iza sebe i reći da je sve ovo prošlo i da smo opet u školskim klupama. Do tada, dat ćemo sve od sebe da svima olakšamo ovo razdoblje.

Prema naputku Ministarstva znanosti i obrazovanja, ovaj tjedan je tjedan ponavljanja i planiranja.

U tom periodu aktivnosti učenika bit će usmjerene na ponavljanje, rješavanje eventualnih zaostataka i zadataka obrađenih sadržaja od 16. ožujka, kada smo krenuli s nastavom na daljinu. Učitelji predmetne nastave neće slati nove sadržaje (nastavne jedinice) učenicima u virtualne učionice kao ni učitelji razredne nastave dogovorenim kanalima komunikacije (mail, Viber..).

Dovoljno je da učenici razredne nastave prate program na HRT 3 – Škola na trećem.

Učenici predmetne nastave će moći pratiti video lekcije koje su se već prikazivale odnosno za koje im njihovi učitelji daju uputu da ih ponove.

Učitelji će i u ovom tjednu biti učenicima na raspolaganju za upite odnosno eventualno potrebna dodatna pojašnjenja obrađenih sadržaja. Procjenom učitelja, učenicima se mogu proslijediti zadatci za vježbanje te im istaknuti ono najznačajnije u obrađenom sadržaju.

Učitelji će, kroz ovaj tjedan, također planirati i pripremati način vrednovanja prema uputama Ministarstva. Vrednovanje naučenog provodit će se od utorka, 14.4. 2020.

Napominjemo da je od četvrtka, 9. 4. do ponedjeljka, 13. 4. proljetni odmor učenika. Nastava počinje u utorak, 14. 4. 2020.

U slučaju nedoumica u vezi održavanja nastave na daljinu i potrebe za odgovorom i savjetom iz našeg područja možete se obratiti stručnoj službi škole na idućim e-mail adresama:

-pedagoginja: perkovic.susanj@gmail.com

-socijalna pedagoginja: maja.drascic@gmail.com

Odgovore na Vaša pitanja nastojat ćemo poslati u primjerenom roku.

S nadom da ćemo se što prije vratiti u naše učionice i uz želju da ostanete sigurni i zdravi, srdačno vas pozdravljaju

Jadranka Perković-Sušanj, pedagoginja

Maja Bolterstein, socijalna pedagoginja